  Туспуктэм: fsrussia.ru (Мария Евтеева) Майя Бывальцева Глазкарын вордскем Елизавета Туктамышева фигурной нискыланъя Гран-прилэн финалаз бронза медаль утӥз. Ӵошатсконъёс Санкт-Петербургын ортчизы. Со сярысь Россиысь фигурной нискыланъя федерацилэн пресс-службаез ивортӥз. Вакчи программаын Елиазвета янгыш лэсьтӥз, одӥг тэтчоназ куинь пол бергам интые кык пол гинэ луиз. Дунъясьёс солы 81,09 балл пуктӥзы. Нырысетӥ инты Аделия Петросян (85,62) басьтӥз, куинетӥ – Камила Валиева (78,97). Нылъёс но янгышъёстэк нискыланы ӧз быгатэ, но соослэн номеръёсазы ньыль пол берганэн тэтчонъёссы вал. Произвольной программаын пиналгес фигуристкаос пыд вылазы юн сылыны нош ӧз быгатэ, но ньыль пол берганэн тэтчонъёссы тросгес балл люканы луонлык сётӥзы. Аделия тужгес трос балл басьтӥз – 169,39 (оглом – 255,01), Камилалы 166, 79 балл пуктӥзы (оглом – 241,76), Елизаветалы – 160,52 (оглом – 241,61). Елизавета Туктамышевалэн та сезонэз туж азинлыко ортчиз: Гран-при сериын Москваын но Пермын вормиз, Россилэн чемпионатаз бронза медаль утӥз. Тегъёс: Спорт фигурнойнискылан ЛизаТуктамышева Удмуртия  